# Referat af institutledermøde

tirsdag den 25. april 2017.

Til stede var: Dekanen, Lars G. Binderup, Steffen Nordahl Lund, Anne Jensen, Per Krogh Hansen, Martin Rheinheimer, Mads Funding og Gitta Stærmose.

Ad 1. Forskningsformidlingsprisen 2017.

Institutlederkredsen støttede op om det foreliggende forslag. Indstilling videresendes til Rektorsekretariatet.

Ad 2. Udkast til ’Vejledende retningslinjer vedrørende forventninger til adjunkter, lektorer og professorer’.

Dekanen orienterede om møder med repræsentanter for Institut for Historie samt medarbejdermøde på samme institut. Udkastet og høringssvar behandles af Samarbejdsudvalget senere på dagen. Han oplyste endvidere, at Akademisk Råd vil behandle emnet på et møde den 3. maj 2017.

Institutlederkredsen drøftede de indkomne høringssvar og de bekymringer, der er givet udtryk for i en række af svarene.

Efter en længere drøftelse var der enighed om at fastholde processen, men dog således at institutter og de faglige miljøer arbejder videre med dokumentet med henblik på tilpasning i forhold til lokale faglige og videnskabelige traditioner og praksisser og i overensstemmelse med internationale kendte standarder, hvor dette er defineret.

Formålet er fortsat at skabe et redskab, der kan anvendes af såvel medarbejdere som ledelse.

Ad 3. Talentprogram i sprog på humaniora.

Lars G. Binderup gennemgik det foreliggende forslag til talentprogram i sprog. Forslagets fordele og ulemper samt præmisser for talentprogrammer blev ridset op.

Institutlederkredsen drøftede forslaget, der i sin form er tænkt samlæst med eksisterende undervisning. Risiko for udhuling af fagligheder, kalenderoverlapning blev vendt. Der blev udtrykt ønske om mere individuelt tilrettelagte talentprogrammer samt afklaring af en række spørgsmål om forslagets konkrete udformning. Der arbejdes videre med sagen.

Ad 4. Nyt fra

Dekanen orienterede om status for processen omkring studienævn/studieledelse; en med succes afviklet testbaseret optagelsesrunde; status for E-science-overvejelser samt afholdelse af strategiseminar for institutlederkredsen.

Prodekan Lars G. Binderup orienterede om udmøntningen af employabilitetspuljen. Institutlederne vil blive involveret heri. Egendimensionering er meldt ud. Beskæring er jævnt fordelt over alle studier ud fra et ønske om dels at forbedre ledighedstal, frafald og gennemførsel dels at minimere negative økonomiske konsekvenser af tiltaget.

Institutlederne

Martin Rheinheimer orienterede om ny strategiplan.

Per Krogh Hansen orienterede om fordybelsesugen, der er afviklet med succes

Han orienterede herudover om RI-rådet: fastlæggelse af politik om datamanagement idet dette er en forudsætning for EU-ansøgninger. RI-rådets medlemmer har i øvrigt fået i opdrag at udbrede SDU-RIOs ydelseskatalog på de respektive fakulteter. (Behandles på institutledermødet den 20. juni).

Steffen Nordahl Lund orienterede om strategiudvikling i Slagelse; instituttets strategiplan samt målopfyldelse; ansættelser.

Anne Jensen orienterede om strategiplan, projekter og ansættelser.

Sekretariatschefen orienterede om den lokalefortætning, der skal ske på fakultetet og rammerne herfor.

Ad 5. Eventuelt.

Intet at bemærke.

Med venlig hilsen

Simon Møberg Torp

Dekan